Timothy Kitum

Timothy Kitum (født 20. november 1994 i Marakwet i Rift Valley) er en kenyansk mellomdistanseløper, som fikk bronse på 800 meter ved sommer-OL 2012. 

 Karriere  
I 2011 kom Kitum på tredjeplass ved Ungdoms-VM i friidrett i Lille i Frankrike, der han løp på ny personlig rekord med 1:44,98. Leonard Kirwa Kosencha vant denne distansen, foran Mohammed Aman.IAAF - IAAF World Youth Championships, Lille - France, besøkt 21. august 2012. 

Han satte ny personlig rekord innendørs i februar 2012, ved Meeting Pas de Calais-stevnet i Liévin, med 1:45,96, og han deltok også ved VM i friidrett innendørs 2012 i Istanbul. Der ble han slått ut i semifinalen, med tiden 1:48,22. I mai fikk han andreplass ved Diamond League-stevnet i Shanghai, kun slått av Leonard Kosencha, og fikk to Diamond League-poeng. Noen dager senere senket han sin personlige rekord til 1:44,0 ved Fanny Blankers-Koen Games i Hengelo. 

Ved junior-VM i friidrett i juli 2012 vant han først sitt kvalifiseringsheat med tiden 1:47,96, deretter sitt semifinaleheat med tiden 1:49,09. I finalen løp han på 1:44,56, som holdt til andreplass, bak Nijel Amos fra Botswana.IAAF - IAAF World Junior Championships, Barcelona, Spain, besøkt 21. august 2012. 

Ved sommer-OL 2012 kom han på andreplass både i kvalifiseringsheatet sitt og i semifinalen. I finalen løp han på 1:42,53, som var ny personlig rekord, og vant med det bronsemedalje på denne distansen, bak David Rudisha og Nijel Amos. 

 Referanser 

 Eksterne lenker 

  Profil hos All-Athletics 
  Profil hos European Athletics

Kategori:Kenyanske mellomdistanseløpere
Kategori:Medaljevinnere under Sommer-OL 2012
Kategori:Olympiske bronsemedaljevinnere for Kenya
Kategori:Deltakere for Kenya under Sommer-OL 2012
Kategori:Friidrettsutøvere under Sommer-OL 2012